title: KOMISIJAS DELEĢĒTĀ DIREKTĪVA (ES)…/… ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svina izmantošanu gultņos un buksēs, kuras lieto noteiktās autoceļiem neparedzētās profesionālās iekārtās

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem svina lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS 2) III pielikumu, lai to pielāgotu tehnikas attīstībai.

               Kā norādīts RoHS 2 direktīvas 4. pantā, ar minēto direktīvu ierobežo dažu bīstamu vielu izmantošanu elektriskās un elektroniskās iekārtās. Tā stājās spēkā 2011. gada 21. jūlijā.

               Ierobežotā izmantojuma vielas ir uzskaitītas RoHS 2 direktīvas II pielikumā. Patlaban ierobežojums tiek piemērots svinam, dzīvsudrabam, kadmijam, sešvērtīgajam hromam, polibrombifeniliem un polibromdifenilēteriem, bet no 2019. gada 22. jūlija vai vēlāka datuma to piemēros arī bis(2-etilheksil)ftalātam (DEHP), butilbenzilftalātam (BBP), dibutilftalātam (DBP) un diizobutilftalātam (DIBP). RoHS 2 direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti elektrisko un elektronisko ierīču (EEI) materiāli un detaļas, kas atbrīvotas no RoHS 2 direktīvas 4. panta 1. punktā paredzētā ierobežojuma.

               Direktīvas 5. pantā ir noteikumi par III un IV pielikuma pielāgošanu zinātnes un tehnikas attīstībai (atbrīvojumu iekļaušana, pagarināšana, grozīšana un anulēšana). Saskaņā ar 5. panta 1. punkta a) apakšpunktu attiecībā uz atbrīvojumiem, kurus paredzēts iekļaut III un IV pielikumā, jānodrošina, ka šāda iekļaušana nevājina Regulā (EK) Nr. 1907/2006
                  2
                paredzēto vides un veselības aizsardzību un ka tiek izpildīts kāds no turpmāk minētajiem nosacījumiem: likvidēšana vai aizvietošana, mainot konstrukciju vai izmantojot materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; aizstājēju uzticamība nav nodrošināta; aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Turklāt 5. panta 1. punktā paredzēts, ka Eiropas Komisija (Komisija) EEI materiālus un detaļas, kas paredzētas konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Direktīvas 5. panta 3. punktā un V pielikumā ir noteikta pieteikumu iesniegšanas procedūra, kuru piemēro, lai atbrīvojumu piešķirtu, pagarinātu vai anulētu.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Kopš RoHS 2 direktīvas publicēšanas Komisija saskaņā ar 5. panta 3. punkta un V pielikuma noteikumiem ir saņēmusi daudzus
                  3
                uzņēmumu pieteikumus gan piešķirt jaunus atbrīvojumus, gan pagarināt spēkā esošo atbrīvojumu termiņu.

               2015. gada jūlijā Komisija saņēma pieteikumu (numurs 2016-1) piešķirt jaunu atbrīvojumu, kas III pielikumā iekļaujams attiecībā uz svina izmantošanu gultņos un buksēs ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās. Atbrīvojums lūgts attiecībā uz 11. kategoriju
                  4
               .

               Lai atbrīvojuma pieteikumu izvērtētu, Komisija organizēja tā tehnisko un zinātnisko novērtējumu, kā arī sarīkoja astoņas nedēļas ilgu atvērta tipa tiešsaistes apspriešanos
                  5
                ar ieinteresētajām personām – tās laikā netika saņemts neviens komentārs.

               Galīgais ziņojums par pieteikuma novērtējumu tika publicēts
                  6
               ; ieinteresētajām personām par to ir paziņots.

               Pēc tam Komisija 2017. gada 22. septembrī ekspertu sanāksmē apspriedās ar dalībvalstu ekspertu grupu, kas nodarbojas ar RoHS 2 direktīvas deleģētajiem aktiem. Eksperti atbalstīja Komisijas iesniegto priekšlikumu, lai gan lielākā daļa dalībnieku sanāksmē neizteicās. Saskaņā ar Labāka regulējuma pamatnostādnēm deleģētās direktīvas projekts četras nedēļas bija pieejams Labāka regulējuma portālā, lai apzinātu sabiedrības viedokli. Piezīmes netika saņemtas. Tika izieti visi 5. panta 3.–7. punktā paredzētie posmi, kas piemērojami attiecībā uz atbrīvojumiem no vielu lietojuma ierobežojumiem
                  7
               . Par visām darbībām tika paziņots Padomei un Eiropas Parlamentam.

               Galīgajā ziņojumā īpaši tika uzsvērta turpmāk aprakstītā tehniskā informācija un novērtējums.

               ·Svinu saturoši gultņi un bukses ir vajadzīgas tādēļ, lai panāktu, ka lieli vai skarbos un sarežģītos vides apstākļos darbināmi autoceļiem neparedzētu profesionāla lietojuma iekārtu motori darbojas pietiekami uzticami. Šādus gultņus un bukses izmanto, piemēram, pārvietojamos gaisa kompresoros, pārvietojamās metināšanas iekārtās vai pārvietojamos celtņos.

               ·Patlaban tirgū nav pieejamas bezsvina alternatīvas, kuru garantētā noturība pret ieķīlēšanos, piekļāvīgums, sorbcija un noturība pret netīrumiem autoceļiem neparedzētu profesionāla lietojuma iekārtu motoros būtu pietiekamā uzticamības līmenī. Tāpēc attiecīgajos lietojumos svina aizvietošana vai likvidēšana nav zinātniski un tehniski realizējama.

               11. kategorijas sakarībā veiktā izvērtējuma rezultāti liecina, ka konkrētais atbrīvojums nevājina Regulā (EK) Nr. 1907/2006 (REACH) noteikto vides un veselības aizsardzību saskaņā ar Direktīvas 2011/65/ES 5. pantu. Turklāt atbrīvojuma pieteikums atbilst vismaz vienam no attiecīgajiem 5. panta 1. punkta a) apakšpunkta kritērijiem: attiecīgajiem lietojumiem tirgū ne pašlaik, ne tuvākajā nākotnē nav un nebūs pieejamas uzticamas alternatīvas, un tāpēc ir pamatoti atbrīvojumu piešķirt uz maksimālo laikposmu, t. i., uz pieciem gadiem, sākot no 2019. gada 22. jūlija
                  8
               . Uzticami aizstājēji vēl nav pieejami, tāpēc šajā laikposmā nav gaidāma aizvietošanas izraisīta negatīva sociālekonomiska ietekme. Tāpat atbrīvojuma laikposmā nav gaidāma nelabvēlīga ietekme uz inovāciju. Lai novērstu III pielikuma atbrīvojumu darbības jomu savstarpēju pārklāšanos, piedāvātā redakcija precizē, ka lietojumi, uz kuriem attiecas 6.(c) atbrīvojums, jaunā atbrīvojuma darbības jomā neietilpst.

               3.DELEĢĒTĀ AKTA JURIDISKIE ASPEKTI

               Deleģētā direktīva piešķir atbrīvojumu no Direktīvas 2011/65/ES 4. panta 1. punktā noteiktajiem ierobežojumiem, un šis atbrīvojums, kas jāiekļauj minētās direktīvas III pielikumā, atļauj svinu izmantot specifiskos lietojumos.

               Instruments ir deleģētā direktīva, kā to paredz Direktīva 2011/65/ES, un pilda konkrēti tās 5. panta 1. punkta a) apakšpunkta prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaut konkrētos lietojumos izmantot citādi aizliegtas vielas saskaņā ar RoHS 2 direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai.

               Saskaņā ar proporcionalitātes principu šis pasākums nepārsniedz mērķa sasniegšanai nepieciešamās darbības.

               Priekšlikums neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (16.11.2018),

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svina izmantošanu gultņos un buksēs, kuras lieto noteiktās autoceļiem neparedzētās profesionālās iekārtās

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās
                  9
                un jo īpaši tās 5. panta 1. punkta a) apakšpunktu,

               tā kā:

               (1)
                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

               (2)
                     Dažādās elektrisko un elektronisko ierīču kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)
                     Svins ir Direktīvas 2011/65/ES II pielikumā minēta ierobežota izmantojuma viela. 2015. gada jūlijā Komisija saņēma Direktīvas 2011/65/ES 5. panta 3. punktam atbilstošu pieteikumu par III pielikumā iekļaujama un 11. kategorijai piemērojama atbrīvojuma piešķiršanu attiecībā uz svina izmantošanu gultņos un buksēs ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās.

               (4)
                     Svinu saturoši gultņi un bukses ir nepieciešamas, lai panāktu, ka autoceļiem neparedzētu profesionāla lietojuma iekārtu motori, kas ir lieli vai ko darbina skarbos vai sarežģītos vides apstākļos, noturības pret ieķīlēšanos, piekļāvīguma, sorbcijas un noturības pret netīrumiem ziņā ir pietiekami uzticami; tādas iekārtas ir, piemēram, pārvietojami gaisa kompresori, pārvietojamas metināšanas iekārtas un pārvietojami celtņi.

               (5)
                     Patlaban tirgū nav pieejamas bezsvina alternatīvas, kas ar autoceļiem neparedzētu profesionāla lietojuma iekārtu motoriem saistītos lietojumos nodrošinātu pietiekamu uzticamības līmeni.

               (6)
                     Autoceļiem neparedzētu profesionāla lietojuma iekārtu motoros svina aizvietošana vai likvidēšana ne vienmēr ir zinātniski un tehniski realizējama, jo trūkst uzticamu aizstājēju. Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  10
                un tādējādi nevājina tajā noteikto vides un veselības aizsardzību. Tāpēc atbrīvojums attiecībā uz svina izmantošanu gultņos un buksēs noteiktos ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās, būtu jāpiešķir un Direktīvas 2011/65/ES III pielikumā jāpievieno jauns, 42. ieraksts. Lai novērstu III pielikuma atbrīvojumu darbības jomu savstarpēju pārklāšanos un nodrošinātu juridisko skaidrību, būtu jāprecizē, ka lietojumi, uz kuriem attiecas Direktīvas 2011/65/ES III pielikuma 6.(c) ieraksts, jaunā, 42. ieraksta darbības jomā neietilpst.

               (7)
                     Attiecīgajiem lietojumiem tirgū ne pašlaik, ne tuvākajā nākotnē nav un nebūs pieejamas uzticamas alternatīvas, un tāpēc atbrīvojumu attiecībā uz Direktīvas 2011/65/ES I pielikuma 11. kategoriju vajadzētu piešķirt uz maksimālo laikposmu, t. i., uz pieciem gadiem, sākot no 2019. gada 22. jūlija jeb no dienas, kurā 11. kategorija tiek iekļauta Direktīvas 2011/65/ES 4. panta 1. punkta darbības jomā. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (8)
                     Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz 2019. gada 21. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Minētos noteikumus tās piemēro no 2019. gada 22. jūlija.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 16.11.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  http://ec.europa.eu/environment/waste/rohs_eee/adaptation_en.htm.

                     (4)

                        Kategorijas uzskaitītas Direktīvas 2011/65/ES I pielikumā, un tās ir šādas: 1. Lielgabarīta mājsaimniecības ierīces; 2. Mazgabarīta mājsaimniecības ierīces; 3. IT un sakaru iekārtas; 4. Patērētāju iekārtas; 5. Apgaismes iekārtas; 6. Elektriskie un elektronikas instrumenti; 7. Rotaļlietas, izklaides un sporta aprīkojums; 8. Medicīniskās ierīces; 9. Monitoringa un kontroles instrumenti, tostarp rūpnieciskā monitoringa un kontroles instrumenti; 10. Tirdzniecības automāti; 11. Citas EEI, kas neietilpst nevienā no minētajām kategorijām.

                     (5)

                  Apspriešanās laikposms
                  : no 14.3.2015. līdz 9.5.2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Vajadzīgo administratīvo posmu saraksts ir pieejams
                  Komisijas tīmekļvietnē
                  . Tas, kādā procedūras posmā atrodas katra deleģētā akta projekts, ir redzams Deleģēto aktu starpiestāžu reģistrā:
                  https://webgate.ec.europa.eu/regdel/#/home
                  .

                     (8)

                        11. kategorija Direktīvas 2011/65/ES darbības jomā tiek iekļauta no 2019. gada 22. jūlija. Derīguma termiņš attiecībā uz 11. kategoriju ir noteikts RoHs 2 grozošās
                  Eiropas Parlamenta un Padomes 2017. gada 15. novembra Direktīvas (ES) 2017/2102
                   1. panta 4. punkta a) apakšpunktā.

                     (9)

                        OV L 174, 1.7.2011., 88. lpp.

                     (10)

                        Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.)

    ---documentbreak---

               PIELIKUMS

               Direktīvas III pielikumā pievieno šādu 42. ierakstu:

                        “42

                        Svins gultņos un buksēs ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās:

                        -ja motora kopējā litrāža ir lielāka par vai vienāda ar 15 litriem
                           vai

                        -ja motora kopējā litrāža ir mazāka par 15 litriem un motors ir konstruēts darbināšanai lietojumos, kad laikam, kas paiet no sākuma signāla līdz pilnas slodzes sasniegšanai, ir jābūt mazākam par 10 sekundēm vai kad kārtējās apkopes darbus parasti veic skarbā un netīrā āra vidē, piemēram, kalnrūpniecības, celtniecības un lauksaimniecības lietojumos

                        Piemēro 11. kategorijai, izņemot lietojumus, uz kuriem attiecas šā pielikuma 6.(c) ieraksts.

                        Zaudē spēku 2024. gada 21. jūlijā”


title: KOMISIJAS DELEĢĒTĀ DIREKTĪVA (ES)…/… ar kuru groza II, III un V pielikumu Direktīvai (ES) 2016/1629, ar ko nosaka tehniskās prasības attiecībā uz iekšzemes ūdensceļu kuģiem

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               1.1. Iekšzemes kuģošanas standartu izstrādes Eiropas komiteja (CESNI)

               Reinas kuģniecības centrālā komisija (CCNR) ir starptautiska organizācija ar regulatīvām pilnvarām Reinas iekšzemes kuģošanas transporta jautājumos. CCNR puses ir četras dalībvalstis (Beļģija, Francija, Nīderlande un Vācija) un Šveice.

               CCNR 2015. gadā apstiprināja Iekšzemes kuģošanas standartu izstrādes Eiropas komitejas (CESNI) izveidi un darbību. Tās uzdevums ir tehnisko standartu pieņemšana dažādās iekšzemes kuģošanas jomās (jo īpaši attiecībā uz kuģiem, informācijas tehnoloģijām un apkalpi), vienota šo standartu un attiecīgo procedūru interpretācija, kā arī kuģošanas drošuma, vides aizsardzības vai citu kuģošanas jomas jautājumu apspriešana.

               CESNI sastāvā ir eksperti, kas pārstāv balsstiesīgās CCNR un ES dalībvalstis (katrai valstij ir viena balss).

               ES nav ne CCNR, ne CESNI puse. Tomēr ES tāpat kā citas starptautiskās organizācijas, kas risina jautājumus, kuri ietilpst CESNI darbības jomās, var piedalīties CESNI darbā bez balsstiesībām.

               CESNI standartus pieņem, vienprātīgi balsojot klātesošajām CCNR un ES dalībvalstīm. Ja nav vienprātības par lēmumu iekļaut darba kārtībā standartu pieņemšanu, CESNI lēmumu pieņem ar sanāksmē klātesošo dalībnieku divu trešdaļu balsu vairākumu. Otrajā posmā CESNI standartus pieņem, vienprātīgi balsojot klātesošajām CCNR un ES dalībvalstīm. Pēc pieņemšanas standartiem piešķir unikālu atsauces numuru un standartus publicē.

               CCNR ir uzkrājusi ievērojamu pieredzi iekšzemes ūdensceļu kuģu tehnisko prasību noteikšanā. Tāpēc CESNI, kas izveidota CCNR ietvaros, piedaloties visām ES dalībvalstīm, ir vajadzīgās īpašās zināšanas un ģeogrāfiskā pārstāvība, lai izstrādātu kopīgus standartus visam Eiropas Savienības iekšzemes ūdensceļu tīklam.

               1.2. Eiropas standarts, ar ko nosaka tehniskās prasības attiecībā uz iekšzemes kuģošanas kuģiem (ES-TRIN)

               Viens no CESNI izstrādātajiem standartiem ir Eiropas standarts, ar ko nosaka tehniskās prasības attiecībā uz iekšzemes kuģošanas kuģiem (ES-TRIN standarts). Šajā standartā noteiktas vienotas tehniskās prasības, kas vajadzīgas, lai nodrošinātu iekšzemes ūdensceļu kuģu drošumu. Tajā ietverti noteikumi par kuģubūvi, tehnisko aprīkojumu un iekārtām iekšzemes ūdensceļu kuģiem, īpaši noteikumi par konkrētām kuģu kategorijām, piemēram, pasažieru kuģiem, stumjamām karavānām un konteinerkuģiem, noteikumi par kuģu identifikāciju, sertifikātu un reģistru paraugi, pārejas noteikumi, kā arī norādījumi par tehniskā standarta piemērošanu.

               ES-TRIN standarta (ES-TRIN 2015) pirmo redakciju pieņēma CESNI sanāksmē, kas notika 2015. gada 26. novembrī.

               ES-TRIN standartu regulāri atjaunina, ņemot vērā CESNI darba grupu darbu.

               ES-TRIN standarts ir regulāri jāatjaunina, lai:

               uzturētu augstu drošuma līmeni iekšzemes kuģošanā;

               sekotu tehniskajai attīstībai (piemēram, attiecībā uz stūres māju, navigācijas iekārtām);

               nodrošinātu saderību ar ES tiesisko regulējumu (piemēram, ar autoceļiem neparedzētas mobilās tehnikas regulējumu).

               CESNI pieņēma ES-TRIN standarta (ES-TRIN 2017/1) atjaunināto redakciju 2017. gada 6. jūlija sanāksmē. Šajā redakcijā ietverti dažādi grozījumi, jo īpaši attiecībā uz šādām jomām:

               paceļama stūres māja;

               atjauninātas atsauces uz dažādiem starptautiskajiem standartiem;

               gāzveida emisijas un daļiņveida piesārņotāji no motoriem;

               prasības attiecībā uz tradicionāliem peldlīdzekļiem;

               elektroiekārtas un elektroinstalācija;

               ugunsdzēsības sistēmas;

               ražotāja plāksnītes celtņiem;

               atjaunināti noteikumi par navigācijas un informācijas ierīcēm;

               labojumi pārejas noteikumos par apstiprināta tipa ierīcēm.

               1.3. Konsekvence tehnisko prasību juridiskajos režīmos

               Eiropas Parlamenta un Padomes 2016. gada 14. septembra Direktīvā (ES) 2016/1629, ar ko nosaka tehniskās prasības attiecībā uz iekšzemes ūdensceļu kuģiem, groza Direktīvu 2009/100/EK un atceļ Direktīvu 2006/87/EK, ir tieša atsauce uz ES-TRIN standartu.

               Lai nodrošinātu konsekvenci divos spēkā esošajos juridiskajos režīmos par tehniskajām prasībām attiecībā uz iekšzemes kuģošanas kuģiem (Reinas un ES), ir jānodrošina vienādi standarti. Gan ES tiesību akti, gan CCNR noteikumi atsauksies uz CESNI sagatavotajiem standartiem — ES-TRIN standartu 2017/01 — no 2018. gada 7. oktobra (Direktīvas (ES) 2016/1629 transponēšanas termiņš un diena, kad sāk piemērot ES-TRIN 2017/01).

               ES tiesību akti un CCNR regulatīvais režīms iekšzemes ūdensceļu kuģiem no 2018. gada 7. oktobra būs pilnīgi saskaņoti.

               Lai saglabātu Direktīvas 2016/1629 un ES-TRIN 2017/01 saskaņotību, jāgroza gan II pielikums (atsauce uz ES-TRIN standartu 2017/1), gan III un V pielikums.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Saskaņā ar Direktīvas (ES) 2016/1629 32. pantu pirms deleģēta akta pieņemšanas Komisija apspriežas ar ekspertiem, kurus katra dalībvalsts iecēlusi saskaņā ar principiem, kas noteikti 2016. gada 13. aprīļa Iestāžu nolīgumā par labāku likumdošanas procesu. Ar deleģētā akta projektu bija paredzēts iepazīstināt sanāksmē, ko organizē Komisijas ekspertu grupa jautājumos par tehniskajām prasībām attiecībā uz iekšzemes ūdensceļu kuģiem. Sanāksme notika 2017. gada 13. oktobrī.

               Turklāt, lai plaši informētu ekspertus un nodrošinātu CESNI darbību un ES tiesiskā regulējuma saskaņotību, Eiropas Komisija iepazīstināja ar deleģētā akta projektu CESNI/PT darba grupas sanāksmē, kas notika 2017. gada 27. un 28. septembrī.

               3.DELEĢĒTĀ AKTA JURIDISKIE ASPEKTI

               3.1. Atjauninājums atsaucē uz ES-TRIN

               Direktīvas (ES) 2016/1629 II pielikums tieši atsaucas uz ES-TRIN standartu 2015/1 par peldlīdzekļiem piemērojamajām tehniskajām prasībām. Saskaņā ar minētās direktīvas 31. panta 1. punktu Komisija ir pilnvarota atjaunināt šo atsauci uz jaunāko ES-TRIN standarta redakciju un noteikt tā piemērošanas dienu. Ņemot vērā to, ka ES-TRIN standarts 2017/1 ir jaunākā publicētā ES-TRIN redakcija, deleģētā akta projekts nodrošina attiecīgos atjauninājumus. Piemērošanas diena ir 2018. gada 7. oktobris.

               3.2. Procedūras noteikumi par tradicionālajiem peldlīdzekļiem

               ES-TRIN standartā 2017/1 ietverti īpaši noteikumi par tradicionālajiem peldlīdzekļiem. Lai saglabātu Direktīvas (ES) 2016/1629 un ES-TRIN standarta prasību saskaņotību, kā arī lai racionalizētu procedūras noteikumus, ir jāgroza direktīvas V pielikums par sīki izstrādātiem procedūras noteikumiem. V pielikuma 2.01. panta 2. punktā noteikts pārbaudes iestādes sastāvs. Lai iegūtu apliecību tradicionālam peldlīdzeklim, saskaņā ar ES-TRIN 2017/1 ekspertam, kam ir īpašas zināšanas par tradicionālajiem kuģiem piemērojamajām prasībām, ir jāveic pārbaude. Tradicionālo peldlīdzekļu eksperts ES-TRIN standartā 2017/1 ir definēts šādi: "Kompetentās iestādes vai dalībvalsts pilnvarotas iestādes iecelta persona, kam ir attiecīgās jomas apmācībās un praktiskajā darbībā iegūtas īpašas zināšanas par tradicionālo peldlīdzekļu jomu un kas labi pārzina attiecīgās tehniskās prasības un noteikumus, kurus piemēroja arī tradicionālo peldlīdzekļu laikā." Šim ekspertam jāietilpst pārbaudes struktūrā.

               Saskaņā ar minētās direktīvas 31. panta 4. punktu Komisija ir pilnvarota pieņemt deleģētos aktus par V pielikuma pielāgojumiem, lai atjauninātu un racionalizētu administratīvās prasības. Deleģētā akta projekts nodrošina Direktīvas (ES) 2016/1629 V pielikuma 2.01. panta 2. punkta pielāgošanu, lai atbilstu ES-TRIN 2017/1 noteikumiem.

               3.3. Precizējums iespējamo papildu tehnisko prasību sarakstā, ko piemēro peldlīdzekļiem 1. un 2. zonas un nesavienotajos 3. zonas iekšzemes ūdensceļos

               Direktīvas (ES) 2016/1629 III pielikumā noteikts izsmeļošs saraksts ar to valsts prasību aspektiem, kas dalībvalstij jāpieņem saskaņā ar minētās direktīvas 23. panta 1. un 2. punktu.

               Saskaņā ar Direktīvas (ES) 2016/1629 31. panta 3. punktu Komisija ir pilnvarota pieņemt deleģētos aktus par III pielikuma pielāgošanu zinātnes un tehnikas attīstībai.

               Direktīvas (ES) 2016/1629 III pielikuma 2. punkts būtu jāatjaunina, lai uzlabotu saskaņotību ar ES-TRIN standarta noteikumiem. Minētais 2. punkts līdzīgi kā ES-TRIN 3.02. pants attiecas uz noteikumiem par "stiprību", kā arī "stabilitāti". Pašreizējais 2. punkta virsraksts nav precīzi atbilstošs ievilkumu saturam. Deleģētā akta projekts nodrošina attiecīgos pielāgojumus.

               Atzītu iekšzemes kuģošanas klasifikācijas sabiedrību grupa (GERC) 2017. gada jūlijā norādīja uz iespēju uzlabot Direktīvas (ES) 2016/1629 III pielikuma sarakstu.

               III pielikumā uzskaitīti iespējamo papildu tehnisko prasību aspekti, ko piemēro peldlīdzekļiem 1. un 2. zonas un nesavienotajos 3. zonas iekšzemes kuģošanas ūdensceļos.

               Minētais saraksts ir ierobežojošs, un tajā neietilpst mehānismu uzstādīšanas aspekti.

               Attiecībā uz kuģošanu 1. un 2. zonā šķiet skaidrs, ka jāpieprasa korpusa konstrukcijas pastiprināšana, lai izturētu noteiktu viļņu augstumu (Direktīvas (ES) 2016/1629 III pielikuma 2. punkts). Nav paredzēti atbilstoši iespējamo tehnisko prasību aspekti, kas piemērojami mehānismu uzstādīšanai, lai darbotos šajās kuģošanas zonās, jo īpaši lai garantētu peldlīdzekļa drošu piedziņu.

               ES-TRIN standarta 8.01. panta 1. punktā nav paredzētas noteiktas prasības par mehānismu uzstādīšanu, ir tikai noteikts, ka dzinēji un to palīgiekārtas jākonstruē, jābūvē un jāuzstāda atbilstoši paraugpraksei.

               Punkta "8. Mehānismi" pievienošana Direktīvas (ES) 2016/1629 III pielikumam ļaus dalībvalstij drošības nolūkā pieņemt papildu valsts noteikumus.

               Deleģētais akts nodrošina attiecīgos pielāgojumus.

               Ierosināto Direktīvas (ES) 2016/1629 III pielikuma izmaiņu ietekme ir ļoti ierobežota, jo šīs izmaiņas nevis radīs vajadzību grozīt spēkā esošo valstu regulējumu, bet gluži pretēji — tās uzlabos juridisko noteiktību un iespējas garantēt drošumu 1. un 2. zonā.

               KOMISIJAS DELEĢĒTĀ DIREKTĪVA (ES)…/…

               (18.4.2018),

               ar kuru groza II, III un V pielikumu Direktīvai (ES) 2016/1629, ar ko nosaka tehniskās prasības attiecībā uz iekšzemes ūdensceļu kuģiem

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2016. gada 14. septembra Direktīvu (ES) 2016/1629, ar ko nosaka tehniskās prasības attiecībā uz iekšzemes ūdensceļu kuģiem, groza Direktīvu 2009/100/EK un atceļ Direktīvu 2006/87/EK
                  1
               , un jo īpaši tās 31. panta 1., 3. un 4. punktu,

               tā kā:

               (1)Eiropas Parlamenta un Padomes Direktīva 2006/87/EK
                  2
                ir atcelta ar Direktīvu (ES) 2016/1629 no 2018. gada 7. oktobra. Direktīvas (ES) 2016/1629 II pielikumā noteikts, ka peldlīdzekļiem piemērojamās tehniskās prasības ir tās pašas, kas izklāstītas ES-TRIN standartā 2015/1.

               (2)Ar Savienības darbībām iekšzemes kuģošanas nozarē būtu jānodrošina vienādība tādu Savienībā piemērojamu tehnisko prasību izstrādē, kas attiecas uz iekšzemes ūdensceļu kuģiem.

               (3)Iekšzemes kuģošanas standartu izstrādes Eiropas komiteja (CESNI) ir izveidota 2015. gada 3. jūnijā Reinas kuģniecības centrālās komisijas (CCNR) ietvaros, lai izstrādātu tehniskos standartus dažādām iekšzemes ūdensceļu jomām, jo īpaši attiecībā uz kuģiem, informācijas tehnoloģijām un apkalpi.

               (4)CESNI 2017. gada 6. jūlija sanāksmē pieņēma jaunu Eiropas standartu attiecībā uz iekšzemes navigācijas kuģu tehniskajām prasībām, ES-TRIN standartu 2017/1
                  3
               .

               (5)ES-TRIN standartā noteiktas vienotas tehniskās prasības, kas vajadzīgas, lai garantētu iekšzemes kuģošanas kuģu drošumu. Tajā ietverti noteikumi par kuģubūvi, tehnisko aprīkojumu un iekārtām iekšzemes kuģošanas kuģiem, īpaši noteikumi par konkrētām kuģu kategorijām, piemēram, pasažieru kuģiem, stumjamām karavānām un konteinerkuģiem, noteikumi par automātiskās identifikācijas sistēmas iekārtām, noteikumi par kuģu identifikāciju, sertifikātu un reģistru paraugi, pārejas noteikumi, kā arī norādījumi par tehniskā standarta piemērošanu.

               (6)CCNR grozīs tās tiesisko regulējumu, noteikumus par Reinas kuģu pārbaudēm, lai atsauktos uz jauno standartu un noteiktu to par saistošu, piemērojot pārskatīto Konvenciju par kuģošanu Reinā.

               (7)Tāpēc attiecīgi būtu jāgroza Eiropas Parlamenta un Padomes Direktīva (ES) 2016/1629.

               (8)Saskaņotības labad grozītie noteikumi būtu jātransponē un jāpiemēro no tās pašas dienas, kad sākotnēji paredzēts transponēt un piemērot Direktīvu (ES) 2016/1629,

               IR PIEŅĒMUSI ŠO DIREKTĪVU.

               1. pants

               Direktīvu (ES) 2016/1629 groza šādi:

               (1)II pielikumu aizstāj ar šīs direktīvas I pielikuma tekstu;

               (2)III pielikumu groza saskaņā ar šīs direktīvas II pielikumu;

               (3)V pielikumu groza saskaņā ar šīs direktīvas III pielikumu.

               2. pants

               1.Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2018. gada 7. oktobrim, un ko piemēro no šā datuma. Dalībvalstis tūlīt dara zināmus Komisijai minēto noteikumu tekstus.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to valsts tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 18.4.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 252, 16.9.2016., 118. lpp.

                     (2)

                        Eiropas Parlamenta un Padomes 2006. gada 12. decembra Direktīva 2006/87/EK, ar ko nosaka tehniskās prasības attiecībā uz iekšējo ūdensceļu kuģiem un atceļ Padomes Direktīvu 82/714/EEK (OV L 389, 30.12.2006., 1. lpp.).

                     (3)

                        Rezolūcija CESNI 2017-II-1.

    ---documentbreak---

               I PIELIKUMS

               "II PIELIKUMS

               MINIMĀLĀS TEHNISKĀS PRASĪBAS, KO PIEMĒRO PELDLĪDZEKĻIEM 1., 2., 3. UN 4. ZONAS IEKŠZEMES ŪDENSCEĻOS

               Peldlīdzekļiem piemērojamās tehniskās prasības ir tās pašas, kas izklāstītas ES-TRIN standartā 2017/1."

               II PIELIKUMS

               Direktīvas (ES) 2016/1629 III pielikumu groza šādi:

               1) pielikuma 2. punktu aizstāj ar šādu:

               "2. Stiprība un stabilitāte

               — Konstrukcijas pastiprināšana un stabilitāte

               — Atzītas klasifikācijas sabiedrības sertifikāts/apliecinājums";

               2) pievieno šādu 8. punktu:

               "8. Mehānismi

               –Stūres sistēmas

               –Dzenskrūves vārpstas un piederumi

               –Galvenie dzinēji, savienojumi un piederumi

               –Priekšgala dzinekļa esība

               –Tilpņu atsūknēšanas sistēmas un ugunsdzēsības iekārtas

               –Avārijas barošanas avoti un elektroinstalācija

               –Atzītas klasifikācijas sabiedrības sertifikāts/apliecinājums"

               III PIELIKUMS

               Direktīvas (ES) 2016/1629 V pielikuma 2.01. panta 2. punktu groza šādi:

               1) minētā punkta c) apakšpunktu aizstāj ar šādu:

               "c) kuģniecības eksperts ar iekšzemes ūdensceļu kuģa kapteiņa licenci, kas dod tiesības vadīt pārbaudāmo kuģi;"

               2) pievieno šādu d) apakšpunktu:

               "d) tradicionālo peldlīdzekļu eksperts, kas pārbauda tradicionālos peldlīdzekļus."


title: KOMISIJAS DELEĢĒTĀ DIREKTĪVA (ES)…/… ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu kā luminiscentā pulvera aktivatoru gāzizlādes spuldzēs, kurās ir luminofori

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem svina lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS 2) III pielikumu, lai to pielāgotu tehnikas attīstībai.

               Kā norādīts RoHS 2 direktīvas 4. pantā, ar minēto direktīvu ierobežo dažu bīstamu vielu izmantošanu elektriskās un elektroniskās iekārtās. Tā stājās spēkā 2011. gada 21. jūlijā.

               Ierobežotā izmantojuma vielas ir uzskaitītas RoHS 2 direktīvas II pielikumā. Patlaban ierobežojums tiek piemērots svinam, dzīvsudrabam, kadmijam, sešvērtīgajam hromam, polibrombifeniliem un polibromdifenilēteriem, bet no 2019. gada 22. jūlija vai vēlāka datuma to piemēros arī bis(2-etilheksil)ftalātam (DEHP), butilbenzilftalātam (BBP), dibutilftalātam (DBP) un diizobutilftalātam (DIBP). RoHS 2 direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti elektrisko un elektronisko ierīču (EEI) materiāli un detaļas, kas atbrīvotas no RoHS 2 direktīvas 4. panta 1. punktā paredzētā ierobežojuma.

               Direktīvas 5. pantā ir paredzēti noteikumi par III un IV pielikuma pielāgošanu zinātnes un tehnikas attīstībai (atbrīvojumu iekļaušana, pagarināšana, grozīšana un anulēšana). Saskaņā ar 5. panta 1. punkta a) apakšpunktu attiecībā uz atbrīvojumiem, kurus paredzēts iekļaut III un IV pielikumā, jānodrošina, ka šāda iekļaušana nevājina Regulā (EK) Nr. 1907/2006
                  2
                paredzēto vides un veselības aizsardzību un ka tiek izpildīts kāds no turpmāk minētajiem nosacījumiem: likvidēšana vai aizvietošana, mainot konstrukciju vai izmantojot materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; aizstājēju uzticamība nav nodrošināta; aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Turklāt 5. panta 1. punktā paredzēts, ka Eiropas Komisija (Komisija) EEI materiālus un detaļas, kas paredzētas konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Direktīvas 5. panta 3. punktā un V pielikumā ir noteikta pieteikumu iesniegšanas procedūra, kuru piemēro, lai atbrīvojumu piešķirtu, pagarinātu vai anulētu.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Kopš RoHS 2 direktīvas publicēšanas Komisija saskaņā ar 5. panta 3. punkta un V pielikuma noteikumiem ir saņēmusi daudzus uzņēmumu pieteikumus
                  3
                gan piešķirt jaunus atbrīvojumus, gan pagarināt spēkā esošo atbrīvojumu termiņu.

               Pašreizējais III pielikuma 18.(b) atbrīvojums ļauj izmantot svinu kā luminiscentā pulvera aktivatoru (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes lieto par sauļošanās lampām. Komisija 2014. gada decembrī un 2015. gada janvārī ir saņēmusi divus pieteikumus par šā atbrīvojuma pagarināšanu. Lai gan 18.(b) atbrīvojuma beigu termiņš attiecībā uz 1.–7. un 10. kategoriju
                  4
                bija 2016. gada 21. jūlijs, saskaņā ar RoHS direktīvas prasībām (5. panta 5. punkta otrā daļa) atbrīvojumu turpina piemērot tik ilgi, līdz Komisija ir pieņēmusi lēmumu par pagarināšanas pieteikumu. Turklāt 2015. gada janvārī Komisija saņēma pieteikumu (numurs 2015-3) piešķirt jaunu atbrīvojumu, kas iekļaujams IV pielikumā un attiecas uz gāzizlādes spuldzēm, kurās ir luminofori, ja šīs spuldzes lieto par fototerapijas lampām. Tā kā novērtējumā atklājās, ka medicīniskam lietojumam paredzētu spuldzi ir mehāniski iespējams lietot sauļošanās iekārtās, bet sauļošanās lietojumam paredzētu spuldzi – medicīniskās iekārtās, tika nolemts šos izņēmuma pieteikumus apvienot un skatīt 18.(b) atbrīvojuma novērtējumā.

               Lai atbrīvojuma pieteikumu izvērtētu, Komisija organizēja tā tehnisko un zinātnisko novērtējumu, kā arī sarīkoja astoņas nedēļas ilgu atvērta tipa tiešsaistes apspriešanos
                  5
                ar ieinteresētajām personām – tajā tika saņemts viens pienesums.

               Galīgais ziņojums par pieteikuma novērtējumu tika publicēts
                  6
               ; ieinteresētajām personām par to tika paziņots.

               Pēc tam Komisija 2016. gada 15. decembrī ekspertu sanāksmē apspriedās ar dalībvalstu ekspertu grupu, kas nodarbojas ar RoHS 2 direktīvas deleģētajiem aktiem; sanāksmē savu nostāju pauda pieteikuma iesniedzēji un visvairāk skartās ieinteresētās personas. Eksperti atbalstīja Komisijas iesniegto tiesību akta projektu, lai gan lielākā daļa dalībnieku sanāksmē nepiedalījās vai neizteicās. Saskaņā ar Labāka regulējuma pamatnostādnēm deleģētās direktīvas projekts četras nedēļas bija pieejams Labāka regulējuma portālā, lai apzinātu sabiedrības viedokli. Tika saņemti divi komentāri par kategorijām; tie abi attiecās uz deleģētās direktīvas projekta redakciju. Komentārus ņēma vērā un attiecīgi grozīja deleģētās direktīvas projekta redakciju. Otrajā četru nedēļu ilgajā sabiedrības viedokļa apzināšanas laikposmā pēc grozījumu izdarīšanas tika saņemti četri komentāri; visi pauda atbalstu deleģētās direktīvas projektam un viens lūdza tiešu piemērojamību un ilgāku derīguma termiņu. Tika izieti visi 5. panta 3.–7. punktā paredzētie posmi, kas bija jāpiemēro attiecībā uz atbrīvojumiem no vielu lietojuma ierobežojumiem
                  7
               . Par visām darbībām tika paziņots Padomei un Eiropas Parlamentam.

               Galīgajā ziņojumā īpaši tika uzsvērta turpmāk aprakstītā tehniskā informācija un novērtējums.

               ·Svins kā luminiscentā pulvera aktivators ir vajadzīgs tādēļ, lai bārija silikāta luminofors kļūtu fluorescējošs. Aktivators 254 nm starojumu pārveido vēlamajā UV starojumā (290–400 nm), un sauļošanās un dažos medicīniskajos lietojumos to izmanto vairāk nekā 95 % no iekštelpu zemspiediena dzīvsudraba tvaika luminiscences spuldzēm. Aktivators nodrošina UV ar viļņa garumu 350 nm, kas ir izšķirīgs ādas pigmentāciju (sauļošanās rezultātu) ierosinošais faktors.

               ·Sauļošanās iekārtas ES tiek stingri reglamentētas, un visām svina alternatīvām būtu jāspēj izpildīt uzticamības, drošuma un veselības risku kritēriji. Šādas alternatīvas patlaban nav pieejamas, tāpēc svina aizstāšana zinātniski un tehniski ir nerealizējama.

               1.–7. un 10. kategorijas sakarībā veiktā izvērtējuma rezultāti liecina, ka konkrētais atbrīvojums atbilst Regulai (EK) Nr. 1907/2006 (REACH) un tāpēc nevājina tajā noteikto vides un veselības aizsardzību saskaņā ar Direktīvas 2011/65/ES 5. pantu. Turklāt ar III pielikuma 18.(b) atbrīvojumu saistītais pieteikums atbilst vismaz vienam no attiecīgajiem 5. panta 1. punkta a) apakšpunkta kritērijiem. Tā kā pietiekami uzticamu alternatīvu, kuras varētu izmantot attiecīgajos lietojumos, patlaban tirgū nav un tuvākajā laikā nebūs, ir pamatoti atbrīvojumu noteikt līdz 2021. gada 21. jūlijam; uzticami aizstājēji vēl nav pieejami, tāpēc šajā laikposmā nav gaidāma aizstāšanas izraisīta negatīva sociālekonomiska ietekme. Tāpat atbrīvojuma laikposmā nav gaidāma nelabvēlīga ietekme uz inovāciju. Turklāt, ņemot vērā pieteikumu nr. 2015-3 un to, ka medicīniskam lietojumam paredzētas spuldzes un sauļošanās lietojumam paredzētas spuldzes mehāniski ir iespējams bez izšķirības lietot abu veidu gaismekļos vai iekārtās, 18.(b) atbrīvojums tiks papildināts ar jaunu apakšierakstu par medicīniskajiem lietojumiem (izņemot IV pielikuma 34. punkta aptvertos lietojumus).

               Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts 5. panta 2. punktā.

               3.DELEĢĒTĀ AKTA JURIDISKIE ASPEKTI

               Deleģētā direktīva piešķir atbrīvojumu no Direktīvas 2011/65/ES 4. panta 1. punktā noteiktajiem ierobežojumiem, un šis atbrīvojums, kas jāiekļauj minētās direktīvas III pielikumā, atļauj svinu izmantot specifiskos lietojumos.

               Instruments ir deleģētā direktīva, kā to paredz Direktīva 2011/65/ES, un pilda konkrēti tās 5. panta 1. punkta a) apakšpunkta prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaut konkrētos lietojumos izmantot citādi aizliegtas vielas saskaņā ar RoHS 2 direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai.

               Saskaņā ar proporcionalitātes principu šis pasākums nepārsniedz mērķa sasniegšanai nepieciešamās darbības.

               Priekšlikums neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (16.11.2018),

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu kā luminiscentā pulvera aktivatoru gāzizlādes spuldzēs, kurās ir luminofori

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās
                  8
                un jo īpaši tās 5. panta 1. punkta a) apakšpunktu,

               tā kā:

               (1)
                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

               (2)
                     Dažādās elektrisko un elektronisko ierīču kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)
                     Svins ir Direktīvas 2011/65/ES II pielikumā minēta ierobežota izmantojuma viela. Ierobežojums tomēr neattiecas uz svinu kā uz luminiscentā pulvera aktivatoru (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes lieto par sauļošanās lampām; šis atbrīvojums direktīvas III pielikumā patlaban iekļauts ar 18.(b) ierakstu. Sākotnējais šā atbrīvojuma termiņa beigu datums attiecībā uz 1.–7. un 10. kategoriju saskaņā ar minētās direktīvas 5. panta 2. punkta otro daļu bija 2016. gada 21. jūlijs.

               (4)
                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punkta pirmo daļu. Saskaņā ar minētā punkta otro daļu atbrīvojums paliek spēkā, līdz Komisija pieņem lēmumu par tā pagarināšanas pieteikumu.

               (5)
                     Turklāt 2015. gada janvārī Komisija saņēma pieteikumu (numurs 2015-3) piešķirt jaunu atbrīvojumu, kas iekļaujams IV pielikumā un attiecas uz gāzizlādes spuldzēm, kurās ir luminofori, ja šīs spuldzes lieto par fototerapijas lampām (medicīniskas iekārtas). Tā kā novērtējumā atklājās, ka medicīniskam lietojumam paredzētu spuldzi ir mehāniski iespējams lietot sauļošanās iekārtās, bet sauļošanās lietojumam paredzētu spuldzi – medicīniskās iekārtās, tika nolemts šos izņēmuma pieteikumus apvienot un skatīt novērtējumā par III pielikuma 18.(b) ierakstā noteikto atbrīvojumu.

               (6)
                     Svins kā luminiscentā pulvera aktivators ir vajadzīgs tādēļ, lai bārija silikāta luminofors kļūtu fluorescējošs. Aktivators 254 nm starojumu pārveido vēlamajā UV starojumā (290–400 nm), un sauļošanās un dažos medicīniskajos lietojumos to izmanto vairāk nekā 95 % no iekštelpu zemspiediena dzīvsudraba tvaika luminiscences spuldzēm. Aktivators nodrošina UV ar viļņa garumu 350 nm, kas ir izšķirīgs ādas pigmentāciju ierosinošais faktors.

               (7)
                     Sauļošanās iekārtas Savienībā tiek stingri reglamentētas, un visām svina alternatīvām būtu jāspēj izpildīt uzticamības, drošuma un veselības risku kritēriji. Šādas alternatīvas patlaban nav pieejamas.

               (8)
                     Noteiktās gāzizlādes spuldzēs, kurās ir luminofori, svina aizvietošana vai likvidēšana vēl joprojām nav zinātniski un tehniski realizējama, jo trūkst uzticamu aizstājēju. Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  9
                un tādējādi nevājina tajā noteikto vides un veselības aizsardzību. Tāpēc atbrīvojums, kas svinu kā luminiscentā pulvera aktivatoru (svins ne vairāk kā 1 % masas) gāzizlādes spuldzēs, kurās ir luminofori, ļauj izmantot tad, ja šīs spuldzes lieto par sauļošanās lampām, būtu jāpagarina.

               (9)
                     Attiecīgajiem lietojumiem tirgū pašlaik vēl nav pieejamas uzticamas alternatīvas, un tāpēc atbrīvojumu attiecībā uz Direktīvas 2011/65/ES I pielikuma 1.–7. un 10. kategoriju vajadzētu pagarināt uz maksimālo laikposmu, t. i., uz pieciem gadiem, līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)
                     Attiecībā uz kategorijām, kas nav Direktīvas 2011/65/ES I pielikuma 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Minētās direktīvas III pielikumā juridiskās skaidrības labad būtu jānorāda atbrīvojumu derīguma termiņi.

               (11)
                     Ņemot vērā pieteikumu nr. 2015-3 un to, ka medicīniskam lietojumam paredzētu spuldzi ir mehāniski iespējams lietot sauļošanās iekārtās, bet sauļošanās lietojumam paredzētu spuldzi – medicīniskās iekārtās, Direktīvas 2011/65/ES III pielikums būtu jāpapildina ar jaunu 18.(b)-I apakšierakstu par medicīniskajiem lietojumiem, izņemot tos, kurus aptver Direktīvas 2011/65/ES IV pielikuma 34. ieraksts. Šis apakšieraksts būtu jāpiemēro 5. un 8. kategorijai, un tam būtu jābūt spēkā līdz 2021. gada 21. jūlijam.

               (12)
                     Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [datumam, kas ir 12 mēnešus pēc dienas, kad šī direktīva stājas spēkā] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās piemēro minētos noteikumus no [datuma, kas ir 12 mēnešus pēc dienas, kad šī direktīva stājas spēkā + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 16.11.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts pieejams
                  http://ec.europa.eu/environment/waste/rohs_eee/adaptation_en.htm.

                     (4)

                        Konkrēti šīs kategorijas ir: 1. Lielgabarīta mājsaimniecības ierīces; 2. Mazgabarīta mājsaimniecības ierīces; 3. IT un sakaru iekārtas; 4. Patērētāju iekārtas; 5. Apgaismes iekārtas; 6. Elektriskie un elektronikas instrumenti; 7. Rotaļlietas, izklaides un sporta aprīkojums; 10. Tirdzniecības automāti. Pilns EEI kategoriju saraksts atrodams RoHS direktīvas I pielikumā.

                     (5)

                  Apspriešanās laikposms
                  : no 21.8.2015. līdz 16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.

                     (7)

                        Vajadzīgo administratīvo posmu saraksts ir pieejams
                  Komisijas tīmekļvietnē
                  . Tas, kādā procedūras posmā atrodas katra deleģētā akta projekts, ir redzams Deleģēto aktu starpiestāžu reģistrā:
                  https://webgate.ec.europa.eu/regdel/#/home
                  .

                     (8)

                        OV L 174, 1.7.2011., 88. lpp.

                     (9)

                        Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.)

    ---documentbreak---

               PIELIKUMS

               Direktīvas III pielikumā 18.(b) ierakstu aizstāj ar šādu:

                        “18(b)

                        Svins kā luminiscentā pulvera aktivators (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes izmanto par sauļošanās lampām

                        Zaudē spēku:

                        -2021. gada 21. jūlijā attiecībā uz 1.–7. un 10. kategoriju,

                        -2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskā monitoringa un kontroles instrumentiem,

                        -2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm,

                        -2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju

                        18(b)-I

                        Svins kā luminiscentā pulvera aktivators (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes izmanto medicīniskās fototerapijas iekārtās

                        Piemēro 5. un 8. kategorijai (izņemot lietojumus, uz kuriem attiecas IV pielikuma 34. ieraksts); zaudē spēku 2021. gada 21. jūlijā”


title: KOMISIJAS ĪSTENOŠANAS DIREKTĪVA (ES) …/… ar ko groza ģinšu un sugu sarakstu Padomes Direktīvas 2002/55/EK 2. panta 1. punkta b) apakšpunktā, Padomes Direktīvas 2008/72/EK II pielikumā un Komisijas Direktīvas 93/61/EEK pielikumā

text:
               KOMISIJAS ĪSTENOŠANAS DIREKTĪVA (ES) …/…

               (17.6.2019),

               ar ko groza ģinšu un sugu sarakstu Padomes Direktīvas 2002/55/EK 2. panta 1. punkta b) apakšpunktā, Padomes Direktīvas 2008/72/EK II pielikumā un Komisijas Direktīvas 93/61/EEK pielikumā

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Padomes 2002. gada 13. jūnija Direktīvu 2002/55/EK par dārzeņu sēklu tirdzniecību
                  1
                un jo īpaši tās 2. panta 2. punktu,

               ņemot vērā Padomes 2008. gada 15. jūlija Direktīvu 2008/72/EK par tāda dārzeņu pavairošanas un stādāmā materiāla tirdzniecību, kas nav sēklas
                  2
               , un jo īpaši tās 1. panta 3. punktu un 22. pantu,

               ņemot vērā Komisijas 1993. gada 2. jūlija Direktīvu 93/61/EEK, kas nosaka grafiku, kurā norādīti izpildāmie nosacījumi attiecībā uz dārzeņu pavairošanas un stādāmo materiālu, kas nav sēklas, ievērojot Padomes Direktīvu 92/33/EEK
                  3
               , un jo īpaši tās 1. pantu,

               tā kā:

               (1)Padomes Direktīvās 2002/55/EK un 2008/72/EK šo direktīvu aptvertās sugas norādītas divu sleju tabulā, kuras vienā slejā dots sugas zinātniskais nosaukums, bet otrā katrai sugai doti viens vai vairāki vispārpieņemtie sugas nosaukumi.

               (2)Atsevišķas dārzeņu sugu šķirnes pieder pie sugām, kam dots zinātniskais nosaukums, bet ne pie to šķirņu veidiem, kurām norādīti vispārpieņemtiem nosaukumi. Tāpēc būtu jāprecizē, vai uz šķirni attiecas Direktīvu 2002/55/EK un 2008/72/EK darbības joma.

               (3)Šajā precizējumā būtu jāņem vērā fakts, ka dažas atsevišķu vairāku sugu dārzeņu šķirnes Savienībā tiek tirgotas plašā apjomā, kamēr citas tiek tirgotas valsts vai reģionāla mēroga tirgos. Tāpēc nebūtu lietderīgi aptvert visas šo dārzeņu sugu šķirnes. Tādēļ būtu jāparedz, ka attiecībā uz atsevišķām sugām jāaptver visas šķirnes, taču attiecībā uz atsevišķām citām sugām būtu jāaptver tikai noteiktas šķirnes.

               (4)Starptautiskais kultivēto augu nomenklatūras kodekss (ICNCP) ieviesa formālu kategoriju “grupa”, kurā klasificēt kultūraugu sugu šķirnes. Kategorija “grupa” ir piemērots instruments, ar ko noteikt atsevišķu sugu šķirnes, uz kurām attiecas Direktīvu 2002/55/EK 2008/72/EK darbības joma.

               (5)Lai precizētu, vai aptvertas visas dārzeņu sugas šķirnes vai tikai atsevišķas grupas, Direktīvās 2002/55/EK un 2008/72/EK dotās sugu tabulas būtu jāgroza. Attiecīgie dārzeņu sugu botāniskie nosaukumi un tiem piesaistītās grupas būtu jānorāda hierarhiskā secībā, tā novēršot visas iespējamās neskaidrības attiecībā uz attiecīgo sugu šķirņu tvērumu.

               (6)Šķirņu starpsugu krustošanas un iekšsugas krustošanas rezultātā var rasties dārzeņu sugu šķirnes, kas nepieder ne pie vienas iedibinātās sugas vai grupas. Lai šāda veida šķirnes iekļautu Direktīvas 2002/55/EK darbības jomā, sugu sarakstam būtu jāaptver hibrīdi starp sugām un grupām, kas norādītas minētās direktīvas 2. panta 1. punkta b) apakšpunktā.

               (7)Direktīvas 2002/55/EK 2. panta 1. punkta b) apakšpunktā dotajā sarakstā norādītās grupas, kur vien vajadzīgs, būtu jānorāda arī minētās direktīvas II pielikuma 3. punkta a) apakšpunktā un III pielikuma 2. punktā.

               (8)Tāpēc Direktīvas 2002/55/EK, 2008/72/EK un 93/61/EEK būtu attiecīgi jāgroza.

               (9)Turklāt ar Komisijas Direktīvu 93/61/EEK tiek īstenots Padomes Direktīvas 92/33/EK 4. pants, ko atceļ un aizstāj Padomes Direktīvas 2008/72/EK 4. pants. Ar Direktīvas 93/61/EEK pielikumu ir izveidota attiecībā uz dārzeņu pavairošanas materiālu izpildāmo nosacījumu tabula, kurā norādītas attiecīgās sugas, kā arī kaitīgie organismi, kas var ietekmēt to kvalitāti.

               (10)Atsevišķu Direktīvā 93/61/EEK minēto sugu botāniskie nosaukumi attiecīgās tabulas atjaunināšanas ietvaros būtu jāatjaunina atbilstoši jaunākajām zinātnes atziņām.

               (11)Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO DIREKTĪVU.

               1. pants
               Grozījumi Direktīvā 2002/55/EK

               Direktīvu 2002/55/EK groza saskaņā ar šīs direktīvas pielikuma A daļu.

               2. pants
               Grozījumi Direktīvā 2008/72/EK

               Direktīvas 2008/72/EK II pielikumu aizstāj ar tekstu šīs direktīvas pielikuma B daļā.

               3. pants
               Grozījumi Direktīvā 93/61/EEK

               Direktīvas 93/61/EEK pielikumu groza saskaņā ar šīs direktīvas pielikuma C daļu.

               4. pants
               Transponēšana

               Dalībvalstis līdz 2020. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.

               Tās piemēro minētos noteikumus no 2020. gada 1. jūlija.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               5. pants
               Stāšanās spēkā

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               6. pants
               Adresāti

               Šī direktīva ir adresēta dalībvalstīm.

               Briselē, 17.6.2019

                     Komisijas vārdā —

                     priekšsēdētājs

                     Jean-Claude JUNCKER

                     (1)

                        OV L 193, 20.7.2002., 33. lpp.

                     (2)

                        OV L 205, 1.8.2008., 28. lpp.

                     (3)

                        Komisijas 1993. gada 2. jūlija Direktīva 93/61/EEK, kas nosaka grafiku, kurā norādīti izpildāmie nosacījumi attiecībā uz dārzeņu pavairošanas un stādāmo materiālu, kas nav sēklas, ievērojot Padomes Direktīvu 92/33/EEK (OV L 250, 7.10.1993, 19. lpp.).

    ---documentbreak---

               LV

               PIELIKUMS

               A daļa

               Direktīvu 2002/55/EK groza šādi:

               1) direktīvas 2. panta 1. punkta b) apakšpunktu aizstāj ar šādu:

               “Allium cepa L.

               — Cepa grupa (sīpoli, dārza sīpoli)

               — Aggregatum grupa (šalotes)

               Allium fistulosum L. (lielloku sīpols)

               — visas šķirnes

               Allium porrum L. (puravs)

               — visas šķirnes

               Allium sativum L. (ķiploks)

               — visas šķirnes

               Allium schoenoprasum L. (maurloks)

               — visas šķirnes

               Anthriscus cerefolium (L.) Hoffm. (kārvele)

               — visas šķirnes

               Apium graveolens L.

               — seleriju grupa

               — sakņu seleriju grupa

               Asparagus officinalis L. (sparģelis)

               — visas šķirnes

               Beta vulgaris L.

               — Galda biešu grupa (bietes, tostarp Cheltenham bietes)

               — Lapu biešu grupa (mangoldi jeb lapu bietes)

               Brassica oleracea L.

               — Lapu kāpostu grupa

               — Ziedkāpostu grupa

               — Galviņkāpostu grupa (sarkanie kāposti un baltie kāposti)

               — Briseles kāpostu grupa

               — Kolrābju grupa

               — Savojas kāpostu grupa

               — Brokoļu grupa (brokoļveidīgie un sparģeļkāpostveidīgie)

               — Toskānas kāpostu grupa

               — Tronchuda grupa (Portugāles kāposti)

               Brassica rapa L.

               — Ķīnas kāpostu grupa

               — Rāceņu grupa

               Capsicum annuum L. (dārzeņpipars)

               — visas šķirnes

               Cichorium endivia L. (endīvija)

               — visas šķirnes

               Cichorium intybus L.

               — Vitlufa cigoriņu grupa

               — Lapu cigoriņu grupa (liellapu cigoriņi vai itāļu cigoriņi)

               — Rūpniecisko (sakņu) cigoriņu grupa

               Citrullus lanatus (Thunb.) Matsum. et Nakai (arbūzs)

               — visas šķirnes

               Cucumis melo L. (melone)

               — visas šķirnes

               Cucumis sativus L.

               — Gruķu grupa

               — Īsaugļu gurķu grupa

               Cucurbita maxima Duchesne (lielaugļu ķirbis)

               — visas šķirnes

               Cucurbita pepo L. (parastais ķirbis, arī nobriedis ķirbis un patisons, vai kabacis, arī nenobriedis patisons)

               — visas šķirnes

               Cynara cardunculus L.

               — Artišoku grupa

               — Lapu artišoku grupa

               Daucus carota L. (galda burkāns un lopbarības burkāns)

               — visas šķirnes

               Foeniculum vulgare Mill. (fenhelis)

               — Azoricum grupa

               Lactuca sativa L. (dārza salāts)

               — visas šķirnes

               Solanum lycopersicum L. (tomāts)

               — visas šķirnes

               Petroselinum crispum (Mill.) Nyman ex A. W. Hill

               — Lapu pētersīļu grupa

               — Sakņu pētersīļu grupa

               Phaseolus coccineus L. (daudzziedu pupiņa)

               — visas šķirnes

               Phaseolus vulgaris L.

               — Krūmu pupiņu grupa

               — Kāršu pupiņu grupa

               Pisum sativum L.

               — Lobāmo zirņu grupa

               — Šķautņaino zirņu grupa

               — Cukurzirņu grupa

               Raphanus sativus L.

               — Redīsu grupa

               — Rutku grupa

               Rheum rhabarbarum L. (rabarbers)

               — visas šķirnes

               Scorzonera hispanica L. (melnsakne)

               — visas šķirnes

               Solanum melongena L. (baklažāns)

               — visas šķirnes

               Spinacia oleracea L. (spināts)

               — visas šķirnes

               Valerianella locusta (L.) Laterr. (lauka salāts jeb salātu baldriņš)

               — visas šķirnes

               Vicia faba L. (lauka pupa)

               — visas šķirnes

               Zea mays L.

               — Cukurkukurūzu grupa

               — Plīsējkukurūzu grupa

               Visi iepriekš minēto sugu un grupu hibrīdi.”;

               2) direktīvas II pielikuma 3. punkta a) apakšpunkta tabulas pirmajā slejā ierakstus starp “Asparagus officinalis” un “Cichorium endivia” aizstāj ar šādiem:

                  “Beta vulgaris (galda biešu grupa)

                  Beta vulgaris (pārējais, kas nepieder pie galda biešu grupas)

                  Brassica oleracea (ziedkāpostu grupa)

                  Brassica oleracea (pārējais, kas nepieder pie ziedkāpostu grupas)

                  Brassica rapa (Ķīnas kāpostu grupa)

                  Brassica rapa (rāceņu grupa)

                  Capsicum annuum

                  Cichorium intybus (Vitlufa cigoriņu grupa, lapu cigoriņu grupa)

                  Cichorium intybus (rūpniecisko (sakņu) cigoriņu grupa)”;

               3) direktīvas III pielikuma 2. punkta a) apakšpunkta tabulas pirmajā slejā ierakstus starp “Capsicum annuum” un “Cichorium endivia” aizstāj ar šādiem:

               “Cichorium intybus (Vitlufa cigoriņu grupa, lapu cigoriņu grupa)

                  Cichorium intybus (rūpniecisko (sakņu) cigoriņu grupa)”.

               B daļa

               “Allium cepa L.

               — Cepa grupa (sīpoli, dārza sīpoli)

               — Aggregatum grupa (šalotes)

               Allium fistulosum L. (lielloku sīpols)

               — visas šķirnes

               Allium porrum L. (puravs)

               — visas šķirnes

               Allium sativum L. (ķiploks)

               — visas šķirnes

               Allium schoenoprasum L. (maurloks)

               — visas šķirnes

               Anthriscus cerefolium (L.) Hoffm. (kārvele)

               — visas šķirnes

               Apium graveolens L.

               — seleriju grupa

               — sakņu seleriju grupa

               Asparagus officinalis L. (sparģelis)

               — visas šķirnes

               Beta vulgaris L.

               — Galda biešu grupa (bietes, tostarp Cheltenham bietes)

               — Lapu biešu grupa (mangoldi vai lapu bietes)

               Brassica oleracea L.

               — Lapu kāpostu grupa

               — Ziedkāpostu grupa

               — Galviņkāpostu grupa (sarkanie kāposti un baltie kāposti)

               — Briseles kāpostu grupa

               — Kolrābju grupa

               — Savojas kāpostu grupa

               — Brokoļu grupa (brokoļveidīgie un sparģeļkāpostveidīgie)

               — Toskānas kāpostu grupa

               — Tronchuda grupa (Portugāles kāposti)

               Brassica rapa L.

               — Ķīnas kāpostu grupa

               — Rāceņu grupa

               Capsicum annuum L. (dārzeņpipars)

               — visas šķirnes

               Cichorium endivia L. (endīvija)

               — visas šķirnes

               Cichorium intybus L.

               — Vitlufa cigoriņu grupa

               — Lapu cigoriņu grupa (liellapu cigoriņi vai itāļu cigoriņi)

               — Rūpniecisko (sakņu) cigoriņu grupa

               Citrullus lanatus (Thunb.) Matsum. et Nakai (arbūzs)

               — visas šķirnes

               Cucumis melo L. (melone)

               — visas šķirnes

               Cucumis sativus L.

               — Gruķu grupa

               — Īsaugļu gurķu grupa

               Cucurbita maxima Duchesne (lielaugļu ķirbis)

               — visas šķirnes

               Cucurbita pepo L. (parastais ķirbis, arī nobriedis ķirbis un patisons, vai kabacis, arī nenobriedis patisons)

               — visas šķirnes

               Cynara cardunculus L.

               — Artišoku grupa

               — Lapu artišoku grupa

               Daucus carota L. (galda burkāns un lopbarības burkāns)

               — visas šķirnes

               Foeniculum vulgare Mill. (fenhelis)

               — Azoricum grupa

               Lactuca sativa L. (dārza salāts)

               — visas šķirnes

               Solanum lycopersicum L. (tomāts)

               — visas šķirnes

               Petroselinum crispum (Mill.) Nyman ex A. W. Hill

               — Lapu pētersīļu grupa

               — Sakņu pētersīļu grupa

               Phaseolus coccineus L. (daudzziedu pupiņa)

               — visas šķirnes

               Phaseolus vulgaris L.

               — Krūmu pupiņu grupa

               — Kāršu pupiņu grupa

               Pisum sativum L.

               — Lobāmo zirņu grupa

               — Šķautņaino zirņu grupa

               — Cukurzirņu grupa

               Raphanus sativus L.

               — Redīsu grupa

               — Rutku grupa

               Rheum rhabarbarum L. (rabarbers)

               — visas šķirnes

               Scorzonera hispanica L. (melnsakne)

               — visas šķirnes

               Solanum melongena L. (baklažāns)

               — visas šķirnes

               Spinacia oleracea L. (spināts)

               — visas šķirnes

               Valerianella locusta (L.) Laterr. (lauka salāts jeb salātu baldriņš)

               — visas šķirnes

               Vicia faba L. (lauka pupa)

               — visas šķirnes

               Zea mays L.

               — Cukurkukurūzu grupa

               — Plīsējkukurūzu grupa.”

               C daļa

               Direktīvas 93/61/EEK pielikumā sleju “Ģints vai suga” groza šādi:

               (a)vārdus “Allium ascalonicum” aizstāj ar vārdiem “Allium cepa — Aggregatum grupa”;

               (b)vārdus “Allium cepa” aizstāj ar vārdiem “Allium cepa — Cepa grupa”;

               (c)vārdus “Brassica pekinensis” aizstāj ar vārdiem “Brassica rapa — Ķīnas kāpostu grupa”;

               (d)vārdus “Lycopersicon lycopersicum” aizstāj ar vārdiem “Solanum lycopersicum”.


title: KOMISIJAS DELEĢĒTĀ DIREKTĪVA (ES)…/… ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par alumīnija leģētājelementu

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem svina lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS 2) III pielikumu, lai to pielāgotu tehnikas attīstībai.

               Kā norādīts RoHS 2 direktīvas 4. pantā, ar minēto direktīvu ierobežo dažu bīstamu vielu izmantošanu elektriskās un elektroniskās iekārtās. Tā stājās spēkā 2011. gada 21. jūlijā.

               Ierobežotā izmantojuma vielas ir uzskaitītas RoHS 2 direktīvas II pielikumā. Patlaban ierobežojums tiek piemērots svinam, dzīvsudrabam, kadmijam, sešvērtīgajam hromam, polibrombifeniliem un polibromdifenilēteriem, bet no 2019. gada 22. jūlija to piemēros arī bis(2-etilheksil)ftalātam (DEHP), butilbenzilftalātam (BBP), dibutilftalātam (DBP) un diizobutilftalātam (DIBP). RoHS 2 direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti elektrisko un elektronisko iekārtu (EEI) materiāli un detaļas, kas atbrīvotas no RoHS 2 direktīvas 4. panta 1. punktā paredzētā ierobežojuma.

               Direktīvas 5. pantā ir paredzēti noteikumi par III un IV pielikuma pielāgošanu zinātnes un tehnikas attīstībai (atbrīvojumu iekļaušana, pagarināšana, grozīšana un anulēšana). Saskaņā ar 5. panta 1. punkta a) apakšpunktu attiecībā uz atbrīvojumiem, kurus paredzēts iekļaut III un IV pielikumā, jānodrošina, ka šāda iekļaušana nevājina Regulā (EK) Nr. 1907/2006
                  2
                paredzēto vides un veselības aizsardzību un ka tiek izpildīts kāds no turpmāk minētajiem nosacījumiem: likvidēšana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; aizstājēju uzticamība nav nodrošināta; aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Turklāt 5. panta 1. punktā paredzēts, ka Eiropas Komisija (Komisija) EEI materiālus un detaļas, kas paredzētas konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Direktīvas 5. panta 3. punktā un V pielikumā ir noteikta pieteikumu iesniegšanas procedūra, kuru piemēro, lai atbrīvojumu piešķirtu, pagarinātu vai anulētu.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Kopš RoHS 2 direktīvas publicēšanas Komisija saskaņā ar 5. panta 3. punkta un V pielikuma noteikumiem ir saņēmusi daudzus
                  3
                uzņēmumu pieprasījumus gan piešķirt jaunus atbrīvojumus, gan pagarināt spēkā esošo atbrīvojumu termiņu.

               Patlaban III pielikuma 6(b) atbrīvojums atļauj svinu izmantot par leģētājelementu alumīnijā, kurā ir līdz 0,4 masas % svina. Komisija 2014. gada decembrī un 2015. gada janvārī ir saņēmusi divus pieteikumus par šā atbrīvojuma pagarināšanu. Lai gan 6(b) atbrīvojuma beigu termiņš attiecībā uz 1.–7. un 10. kategoriju
                  4
                bija 2016. gada 21. jūlijs, saskaņā ar RoHS direktīvas prasībām (5. panta 5. punkta otrā daļa) atbrīvojumu turpina piemērot tik ilgi, līdz Komisija ir pieņēmusi lēmumu par pagarināšanas pieteikumu.

               Lai atbrīvojuma pieteikumu izvērtētu, Komisija organizēja minētā pieteikuma tehnisko un zinātnisko novērtējumu, kā arī sarīkoja astoņas nedēļas ilgu atvērta tipa tiešsaistes apspriešanos ar ieinteresētajām personām
                  5
                 tajā tika saņemti pieci pienesumi.

               Galīgais ziņojums par pieteikuma novērtējumu tika publicēts
                  6
               ; ieinteresētajām personām par to ir ticis paziņots.

               2016. gada 15. decembrī notika sanāksme, kurā Komisija apspriedās ar dalībvalstu ekspertu grupu RoHS 2 deleģēto aktu jautājumos un savu nostāju pauda pieteikuma iesniedzēji un visvairāk skartās ieinteresētās personas. Eksperti atbalstīja Komisijas iesniegto tiesību akta projektu, lai gan lielākā daļa dalībnieku sanāksmē nepiedalījās vai neizteicās. Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai apzinātu sabiedrības viedokli. Tika saņemti četri tiesību akta projektu atbalstoši komentāri, no tiem viens ierosināja noteikt ilgāku atbrīvojuma termiņu. Tika veikti visi 5. panta 3.–7. punktā paredzētie pasākumi attiecībā uz atbrīvojumiem no vielu lietojuma ierobežojumiem. Tā kā vienlaikus bija iesniegti daudzi atbrīvojuma pieprasījumi un ņemot vērā saistītās administratīvās prasības, Komisijas lēmumpieņemšanas procedūrā ir izmantots 5. panta 5. punktā paredzētais alternatīvais termiņš. Par visām darbībām tika paziņots Padomei un Eiropas Parlamentam.

               Galīgajā ziņojumā īpaši tika uzsvērta turpmāk aprakstītā tehniskā informācija un novērtējums.

               Svinu saturoši alumīnija sakausējumi var būt tādi, kuros svins nav pievienots tīši, bet nonācis tajos ar otrreizējām izejvielām – alumīnija lūžņiem (lejamie sakausējumi), un tādi, kuros svins pievienots tīši, lai atvieglotu mehānisku apstrādi (deformējamie sakausējumi).

               Netīšas pievienošanas gadījumā svina izdalīšana no alumīnija reciklēšanas plūsmas pagaidām vēl nav tehniski iespējama. Turklāt alumīnija reciklēšanā ir vajadzīgs par aptuveni 95 % mazāk enerģijas nekā primārajā alumīnija ražošanā. Samazinātā enerģijas patēriņa dēļ arī vides ietekmējums, ko rada reciklēta alumīnija izmantošana, ir ievērojami mazāks.

               Attiecībā uz mehāniskai apstrādei paredzētiem alumīnija sakausējumiem pievienoto svinu nesen tirgū ir kļuvuši pieejami bezsvina aizstājēji, un daži sakausējumu ražotāji apgalvo, ka šie aizstājēji ir uzticami. Tomēr vēl jāturpina vērtēt, cik šīs pārmaiņas ir pielietojamas un cik reāla būtu plaša jauno aizstājēju izmantošana.

               1.–7. un 10. kategorijas sakarībā veiktā izvērtējuma rezultāti liecina, ka ar III pielikuma 6(b) atbrīvojumu saistītais pieprasījums atbilst vismaz vienam no attiecīgajiem 5. panta 1. punkta a) apakšpunkta kritērijiem. Lai saskaņā ar konsultanta ieteikumu atspoguļotu atšķirību starp alumīnija sakausējumiem, kuriem svinu nepievieno tīši, un alumīnija sakausējumiem, kuriem svinu pievieno, lai tie iemantotu noteiktas īpašības, pašreizējais 6(b) atbrīvojums attiecīgi iegūst divas apakšiedaļas. Netīši pievienota svina gadījumā, kad tiek reciklēti svinu saturoši alumīnija lūžņi, ņemot vērā to, ka svina izdalīšana nav praktiski realizējama un reciklēta alumīnija radītais vides ietekmējums ir mazāks, ir lietderīgi atbrīvojumu piešķirt līdz 2021. gada 21. jūlijam. Mehāniskai apstrādei paredzētiem alumīnija sakausējumiem pievienotā svina gadījumā tiek ierosināts piešķirt atbrīvojumu uz trijiem gadiem no deleģētās direktīvas publicēšanas Eiropas Savienības Oficiālajā Vēstnesī, lai tādējādi ļautu nozarei pienācīgi izvērtēt tirgū pieejamo bezsvina alternatīvu veiktspēju un pielāgoties varbūtējām pārmaiņām. Uzticami aizstājēji vēl nav pieejami, tāpēc minētajā atbrīvojuma laikposmā nav gaidāma aizstāšanas izraisīta negatīva sociālekonomiska ietekme. Tāpat nav gaidāma nelabvēlīga ietekme uz inovāciju.

               Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts 5. panta 2. punktā. Konkrētais atbrīvojums nevājina Regulā (EK) Nr. 1907/2006 (REACH) noteikto vides un veselības aizsardzību saskaņā ar Direktīvas 2011/65/ES 5. pantu.

               3.DELEĢĒTĀ AKTA JURIDISKIE ASPEKTI

               Deleģētā direktīva piešķir atbrīvojumu no Direktīvas 2011/65/ES 4. panta 1. punktā noteiktajiem ierobežojumiem, un šis atbrīvojums, kas jāiekļauj minētās direktīvas III pielikumā, atļauj svinu izmantot specifiskos lietojumos.

               Instruments ir deleģētā direktīva, kā to paredz Direktīva 2011/65/ES un konkrēti tās 5. panta 1. punkta a) apakšpunkta prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaut konkrētos lietojumos izmantot citādi aizliegtas vielas saskaņā ar RoHS 2 direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai.

               Saskaņā ar proporcionalitātes principu šis pasākums nepārsniedz mērķa sasniegšanai nepieciešamās darbības.

               Priekšlikums neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (1.3.2018),

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par alumīnija leģētājelementu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās
                  7
                un jo īpaši tās 5. panta 1. punkta a) apakšpunktu,

               tā kā:

               (1)
                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)
                     Direktīvas 2011/65/ES III pielikuma 6(b) atbrīvojums atļauj līdz 2016. gada 21. jūlijam izmantot svinu par leģētājelementu alumīnijā, kurā ir līdz 0,4 masas % svina. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)
                     Rūpnieciskajā ražošanā svinu alumīnijam tīši pievieno kā mašīnapstrādājamības veicinātāju. Nesen tirgū ir kļuvušas pieejamas dažas bezsvina alternatīvas. Šo alternatīvu tehniskā realizējamība un uzticamība pagaidām ir neskaidra.

               (4)
                     Kaut arī svinu saturošu alumīnija lūžņu reciklēšana ir vidiski izdevīga, šā netīši pievienotā svina izdalīšana no alumīnija reciklēšanas plūsmas pagaidām vēl nav tehniski iespējama.

               (5)
                     Atbilstīgi Direktīvas 2011/65/ES 5. panta 1. punkta a) apakšpunktam alumīnija sakausējumi, kuriem svinu nepievieno tīši, un alumīnija sakausējumi, kuriem svinu pievieno, lai tie iemantotu noteiktas īpašības, minētās direktīvas III pielikuma 6(b) atbrīvojuma redakcijā būtu jānodala.

               (6)
                     Netīši pievienota svina gadījumā, kad tiek reciklēti svinu saturoši alumīnija lūžņi, ņemot vērā to, ka svina izdalīšana nav praktiski realizējama un reciklēta alumīnija radītais vides ietekmējums ir mazāks, ir lietderīgi attiecībā uz 1.–7. un 10. kategoriju piešķirt atbrīvojumu līdz 2021. gada 21. jūlijam. Mehāniskai apstrādei paredzētiem alumīnija sakausējumiem pievienotā svina gadījumā attiecībā uz 1.–7. un 10. kategoriju būtu jāpiešķir atbrīvojums uz trijiem gadiem no šīs direktīvas publicēšanas Eiropas Savienības Oficiālajā Vēstnesī, lai tādējādi ļautu nozarei pienācīgi izvērtēt tirgū pieejamo bezsvina alternatīvu veiktspēju un pielāgoties varbūtējām pārmaiņām. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (7)
                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu

               2. pants

               1.Dalībvalstis vēlākais līdz [datumam, kas ir 12 mēnešus pēc dienas, kad šī direktīva stājas spēkā] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās piemēro minētos noteikumus no [datuma, kas ir 12 mēnešus pēc dienas, kad šī direktīva stājas spēkā + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 1.3.2018

                     Komisijas vārdā –

                     priekšsēdētājs
                     Jean-Claude JUNCKER

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Konkrēti šīs kategorijas ir: 1 – lielgabarīta mājsaimniecības ierīces; 2 – mazgabarīta mājsaimniecības ierīces; 3 – IT un sakaru iekārtas; 4 – patērētāju iekārtas; 5 – apgaismes iekārtas; 6 – elektriskie un elektronikas instrumenti; 7 – rotaļlietas, izklaides un sporta aprīkojums; 10 – tirdzniecības automāti. Visas EEI kategorijas ir uzskaitītas RoHS direktīvas I pielikumā.

                     (5)

                  Apspriešanās laikposms
                  : no 21.8.2015. līdz 16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .

                     (7)

                        OV L 174, 1.7.2011., 88. lpp.

    ---documentbreak---

               PIELIKUMS

               Direktīvas 2011/65/ES III pielikumā 6(b) atbrīvojumu aizstāj ar šādu:

                        “6(b)

                        Svins kā leģētājelements alumīnijā, kurā ir līdz 0,4 masas % svina

                        Zaudē spēku:

                        2021. gada 21. jūlijā attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus;

                        2023. gada 21. jūlijā attiecībā uz 8. kategorijas medicīniskajām ierīcēm in vitro diagnostikai;

                        2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju

                        6(b)-I

                        Svins kā leģētājelements alumīnijā, kurā ir līdz 0,4 masas % svina, ja tā klātbūtne ir saistīta ar svinu saturošu alumīnija lūžņu reciklēšanu

                        Zaudē spēku 2021. gada 21. jūlijā attiecībā uz 1.7. un 10. kategoriju

                        6(b)-II

                        Svins kā leģētājelements mehāniskai apstrādei paredzētā alumīnijā, kurā ir līdz 0,4 masas % svina

                        Zaudē spēku [trīs gadi pēc šīs deleģētās direktīvas publicēšanas Eiropas Savienības Oficiālajā Vēstnesī] attiecībā uz 1.–7. un 10. kategoriju”


title: KOMISIJAS ĪSTENOŠANAS DIREKTĪVA (ES) …/… ar ko nosaka trauksmes un signālieroču tehniskās specifikācijas saskaņā ar Padomes Direktīvu 91/477/EEK par ieroču iegādes un glabāšanas kontroli

text:
               KOMISIJAS ĪSTENOŠANAS DIREKTĪVA (ES) …/…

               (16.1.2019),

               ar ko nosaka trauksmes un signālieroču tehniskās specifikācijas saskaņā ar Padomes Direktīvu 91/477/EEK par ieroču iegādes un glabāšanas kontroli

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Padomes 1991. gada 18. jūnija Direktīvu 91/477/EEK par ieroču iegādes un glabāšanas kontroli
                  1
                un jo īpaši tās 10.a panta 3. punktu,

               tā kā:

               (1)Direktīvas 91/477/EEK I pielikums paredz, ka priekšmetus, kas atbilst minētajā direktīvā noteiktajai šaujamieroča definīcijai, neiekļauj šajā definīcijā, ja tie ir paredzēti trauksmes, signalizēšanas vai dzīvības glābšanas nolūkiem un tos var izmantot tikai minētajiem nolūkiem.

               (2)Dažas ierīces, kas paredzētas trauksmes, signalizēšanas vai dzīvības glābšanas nolūkiem un patlaban ir pieejamas tirgū, var viegli pārveidot par šaujamieročiem, izmantojot parastus darbarīkus. Tāpēc, lai ierīces uzskatītu par trauksmes un signālieročiem Direktīvas 91/477/EEK nolūkos un tām nebūtu jāveic kontroles, ko saskaņā ar minēto direktīvu piemēro šaujamieročiem, ierīcēm vajadzētu būt tādām, ko ar parastiem darbarīkiem nevar izmainīt tā, lai tās būtu piemērotas skrošu, lodes vai šāviņa raidīšanai šaujampulvera iedarbības rezultātā vai tā lai tās par tādām varētu pārveidot.

               (3)Šīs direktīvas 2. apsvērumā aprakstītajai specifikācijai vajadzētu būt daļai no tehnisko specifikāciju paketes ar kumulatīvo mērķi nodrošināt, lai ierīci nebūtu iespējams pārveidot par tādu, kas ir piemērota skrošu, lodes vai šāviņa raidīšanai šaujampulvera iedarbības rezultātā. Proti, tā kā ierīces stobrs ir izšķiroši svarīgs tās pārveidei par šaujamieroci, stobram vajadzētu būt tādam, ko nevar noņemt vai izmainīt, visu ierīci nepadarot neizmantojamu. Bez tam stobrā būtu jāievieto neizņemami šķēršļi, bet patrontelpai un stobram vajadzētu būt salocītiem, saliektiem vai aizsprostotiem tā, lai novērstu munīcijas ielādēšanu ierīcē un izšaušanu no tās.

               (4)Lai nodrošinātu, ka trauksmes un signālieroču tehniskās specifikācijas ir piemērotas plašam pašlaik pastāvošu trauksmes un signālieroču klāstam, ar šo direktīvu noteiktajās specifikācijās būtu jāņem vērā vispāratzīti starptautiskie trauksmes un signālieroču patronu un patrontelpu standarti un vērtības, jo īpaši Patronu un patrontelpu izmēru tabulu (TDCC) (Tables of Dimensions of Cartridges and Chambers) VIII tabula, ko izveidojusi Kājnieku ieroču apliecināšanas pastāvīgā starptautiskā komisija (C.I.P.) (Permanent International Commission for the Proof of Small Arms).

               (5)Lai novērstu to, ka trauksmes un signālieročus var viegli pārveidot par šaujamieročiem, dalībvalstīm būtu jānodrošina, ka ieroči, ko ražo vai importē Savienībā, tiek pārbaudīti, lai noteiktu to atbilstību ar šo direktīvu noteiktajām tehniskajām specifikācijām. Šīs pārbaudes varētu ietvert, piemēram, dažādu ierīču modeļu vai tipu un/vai atsevišķu ierīču pārbaudi.

               (6)Būtu jāprasa, lai dalībvalstis pēc pieprasījuma sniedz cita citai informāciju par to trauksmes un signālieroču pārbaužu rezultātiem, ko tās veikušas. Lai veicinātu minēto informācijas apmaiņu, dalībvalstīm būtu jāizraugās vismaz viens valsts kontaktpunkts, kurš spēj sniegt informāciju citām dalībvalstīm.

               (7)Lai atvieglotu trauksmes un signālieroču pārbaužu veikšanu, dalībvalstīm būtu savstarpēji jāsadarbojas šādu pārbaužu veikšanā.

               (8)Šī direktīva neskar Direktīvas 91/477/EEK 3. pantu.

               (9)Saskaņā ar Dalībvalstu un Komisijas 2011. gada 28. septembra kopīgo politisko deklarāciju par skaidrojošiem dokumentiem
                  2
                dalībvalstis ir apņēmušās, paziņojot savus transponēšanas pasākumus, pamatotos gadījumos pievienot vienu vai vairākus dokumentus, kuros paskaidrota saikne starp direktīvas sastāvdaļām un atbilstīgajām daļām valsts pieņemtos transponēšanas instrumentos.

               (10)Šajā direktīvā paredzētie pasākumi ir saskaņā ar atzinumu, ko sniegusi ar Direktīvas 91/477/EEK 13.b panta 1. punktu izveidotā komiteja,

               IR PIEŅĒMUSI ŠO DIREKTĪVU.

               1. pants
               Tehniskās specifikācijas

               Dalībvalstis nodrošina, ka, lai tādas ierīces ar patronas turētāju, kas paredzētas vienīgi signālmunīcijas, kairinošu vielu, citu aktīvu vielu vai pirotehniskas signālmunīcijas izšaušanai, neuzskatītu par šaujamieročiem saskaņā ar Direktīvu 91/477/EEK, tām vienmēr jāatbilst šīs direktīvas pielikumā noteiktajām tehniskajām specifikācijām.

               2. pants
               Pārbaude par atbilstību tehniskajām specifikācijām

               1.Dalībvalstis nodrošina, ka tāda veida ierīces, kas minētas 1. pantā, tiek pārbaudītas, lai noteiktu to atbilstību pielikumā noteiktajām tehniskajām specifikācijām.

               2.Dalībvalstis savstarpēji sadarbojas 1. punktā minēto pārbaužu veikšanā.

               3. pants
               Informācijas apmaiņa

               Dalībvalsts pēc pieprasījuma dara zināmus citai dalībvalstij to pārbaužu rezultātus, ko tā veikusi saskaņā ar 2. pantu. Šajā nolūkā katra dalībvalsts izraugās vismaz vienu valsts kontaktpunktu, kas dara zināmus minētos rezultātus, un šā valsts kontaktpunkta kontaktinformāciju paziņo Komisijai.

               4. pants
               Transponēšanas noteikumi

               1.Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz [OP: please insert the date that is 12 months after publication of this Directive in the Official Journal of the European Union] izpildītu šīs direktīvas prasības. Dalībvalstis par to tūlīt informē Komisiju.

               Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               5. pants
               Stāšanās spēkā

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               6. pants
               Adresāti

               Šī direktīva ir adresēta dalībvalstīm.

               Briselē, 16.1.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 256, 13.9.1991., 51. lpp.

                     (2)

                        OV C 369, 17.12.2011., 14. lpp.

    ---documentbreak---

               PIELIKUMS

               1. pantā minēto ierīču tehniskās specifikācijas

               1. Ierīces atbilst šādām prasībām:

               a)pirotehnisku signālmunīciju ar tām ir iespējams šaut vienīgi tad, ja stobram ir pievienots adapteris;

               b)ierīcē ir pastāvīga detaļa, kas neļauj izšaut patronas, kuras pildītas ar vienu vai vairākām cietām skrotīm, lodēm vai cietiem šāviņiem;

               c)tām ir paredzētas patronas, kas uzskaitītas Kājnieku ieroču apliecināšanas pastāvīgās starptautiskās komisijas (C.I.P.) izveidotajā Patronu un patrontelpu izmēru tabulu (TDCC) VIII tabulā un kas atbilst šajā tabulā minētajiem izmēriem un citiem standartiem, jo minētā tabula spēkā esošajā redakcijā ir piemērojama šīs direktīvas pieņemšanas brīdī.

               2. Ar parastiem darbarīkiem ierīces nav iespējams izmainīt tā, lai tās būtu piemērotas skrošu, lodes vai šāviņa raidīšanai šaujampulvera iedarbības rezultātā vai tā lai tās par tādām varētu pārveidot.

               3. Visas ierīču būtiskās daļas ir tādas, ko nav iespējams kā būtiskās daļas uzstādīt uz šaujamieročiem vai izmantot tajos.

               4. Ierīču stobrus nav iespējams noņemt vai izmainīt, ievērojami nesabojājot vai neiznīcinot pašu ierīci.

               5. Ierīcēs, kuru stobra garums nepārsniedz 30 centimetrus vai kuru kopējais garums nepārsniedz 60 centimetrus, visa stobra garumā ir iebūvēti neizņemami šķēršļi tā, lai skrotis, lode vai šāviņš šaujampulvera iedarbības rezultātā nevarētu izkļūt no stobra un lai jebkura atlikusī brīvā telpa stobrā nebūtu garāka par 1 cm.

               6. Ierīcēs, uz kurām nav attiecināms 5. punkts, vismaz trešdaļas stobra garumā ir iebūvēti neizņemami šķēršļi tā, lai skrotis, lode vai šāviņš šaujampulvera iedarbības rezultātā nevarētu izkļūt no stobra un lai jebkura atlikusī brīvā telpa stobrā nebūtu garāka par 1 cm.

               7. Visos gadījumos – neatkarīgi no tā, vai uz ierīci ir attiecināms 5. vai 6. punkts – pirmais šķērslis stobrā atrodas pēc iespējas tuvāk ierīces patrontelpai, vienlaikus nodrošinot gāzu izplūšanu pa izplūdes caurumiem.

               8. Ierīcēs, kas paredzētas vienīgi signālmunīcijas izšaušanai, 5. vai 6. punktā minētie šķēršļi pilnībā aizsprosto stobru, izņemot vienu vai vairākus izplūdes caurumus gāzes spiediena mazināšanai. Turklāt šķēršļi pilnībā aizsprosto stobru tā, ka no ierīces priekšas nevar izšaut gāzi.

               9. Visi šķēršļi ir pastāvīgi un tos nav iespējams izņemt, neiznīcinot ierīces patrontelpu vai stobru.

               Ierīcēs, kas paredzētas vienīgi signālmunīcijas izšaušanai, šķēršļi ir pilnībā izgatavoti no materiāla, kurš ir izturīgs pret griešanu, urbšanu, berzi vai slīpēšanu (vai līdzīgām darbībām) un kura minimālā cietība ir 700 HV 30 (saskaņā ar Vikersa cietības testu).

               Ierīcēs, uz kurām neattiecas šā punkta otrā daļa, šķēršļi ir izgatavoti no materiāla, kurš ir izturīgs pret griešanu, urbšanu, berzi vai slīpēšanu (vai līdzīgām darbībām) un kura minimālā cietība ir 610 HV 30. Stobrā pa tā asi var būt kanāls, kas ļauj izvadīt no ierīces kairinošās vielas vai citas aktīvās vielas.

               Jebkurā gadījumā šķēršļi ir tādi, kas nepieļauj:

               a)stobrā pa tā asi izveidot vai palielināt caurumu;

               b)noņemt stobru, izņemot, ja tā rezultātā ierīces rāmis un patrontelpa tiek padarīti nelietderīgi vai ierīces integritāte tiek tik lielā mērā ietekmēta, ka bez nozīmīga remonta vai papildināšanas to nav iespējams izmantot par šaujamieroci.

               10. Patrontelpa un stobrs ir salocīti, saliekti vai aizsprostoti tā, lai novērstu munīcijas ielādēšanu ierīcē un izšaušanu no tās. Bez tam revolvera veida ierīču gadījumā:

               a)patronu cilindra kameras priekšējās atveres ir sašaurinātas, lai nodrošinātu, ka lodes tiek iesprostotas kamerā;

               b)minētās atveres ir noliektas kameras virzienā.